Grad Sombor

SKUPŠTINA GRADA SOMBORA

LOKALNI ANTIKORUPCIJSKI FORUM

GRADA SOMBORA

Broj: 02-280/2019-HIH

Dana: 16.10.2019. godine

 S o m b o r

 U postupku sprovođenja Lokalnog antikorupcijskog plana za grad Sombor ("Sl. list grada Sombora", br. 7/2017) na osnovu tačke III Rešenja o obrazovanju radnog tela – Lokalnog antikorupcijskog foruma za praćenje primene Lokalnog antikorupcijskog plana za grad Sombor br. 02-211/2018-I i člana 19. Poslovnika o radu Lokalnog antikorupcijskog foruma grada Sombora i Odluke o raspisivanju Javnog konkursa za izbor nedostajućeg člana Lokalnog antikorupcijskog foruma broj 06-203/2019-HIH od 11.10.2019. godine, Lokalni antikorupcijski forum grada Sombora , r a s p i s u j e:

**JAVNI KONKURS**

**ZA IZBOR ČLANA LOKALNOG ANTIKORUPCIJSKOG FORUMA GRADA SOMBORA**

 Pozivaju se građani sa teritorije grada Sombora da dostave kandidature za članstvo u Lokalnom antikorupcijskom forumu grada Sombora (LAF-u).

 Svaki podnosilac prijave treba da zadovolji sledeće uslove:

1. Da lice koje podnosi prijavu ima mesto prebivališta na teritoriji grada Sombora;
2. Da lice koje podnosi prijavu nije osuđivano ili da se ne vodi sudski postupak za dela koja se odnose na korupciju;
3. Da lice koje podnosi prijavu za članstvo ne može biti funkcioner u smislu odredaba članova Zakona o Agenciji za borbu protiv korupcije;
4. Da lice koje podnosi prijavu za članstvo u LAF-u svojim dosadašnjim delovanjem/funkcijom nije kršio ili ne krši odredbe Zakona o Agenciji za borbu protiv korupcije;
5. Da lice koje podnosi prijavu za članstvo u LAF-u nije nosilac neke funkcije u političkoj stranci;
6. Da lice koje podnosi prijavu za članstvo u LAF-u nije nosilac funkcije u institucijama i/ili preduzećima, organizacijama i medijima na koje se dolazi imenovanjem od strane lokalnih ili republičkih organa ili su iste direktni korisnici lokalnog/republičkog budžeta;
7. Da lice koje podnosi prijavu za članstvo u LAF-u nije zaposleno u institucijama i/ili preduzećima, ustanovama, institucijama i organizacijama koji su direktni korisnici lokalnog/republičkog budžeta.

Podnosioci prijava za članstvo u LAF-u grada Sombora treba da dostave Lokalnom antikorupcijskom forumu grada Sombora:

- Popunjen formular prijave (preuzeti sa zvanične internet prezentacije grada Sombora u delu DOKUMENTI, naslov BORBA PROTIV KORUPCIJE);

- Biografiju podnosioca prijave;

- Potvrdu o neosuđivanosti (izdatu od strane Policijske uprave Sombor);

- Potvrdu da se protiv podnosioca prijave za članstvo u LAF-u ne vodi krivični postupak (izdat od strane Suda u Somboru);

- Uverenje o prebivalištu;

- Izjavu, overenu kod nadležnog organa u kojoj se podnosilac prijave izjašnjava pod punom krivičnom i materijalno pravnom odgovornošću da ispunjava uslove iz javnog konkursa nevedene pod tačkom od 3. do 7. prethodnog stava;

- Motivaciono pismo koje sadrži obavezne odgovore na sledeća pitanja:

Šta Vas motiviše da se prijavite za angažovanje u LAF-u?

Kako vidite politiku borbe protiv korupcije u našem društvu?

Čime lično možete doprineti u rešavanju problema korupcije u društvu?

 Popunjene obrasce prijava u zatvorenoj i zapečaćenoj koverti sa naznakom "ZA JAVNI KONKURS ZA ČLANSTVO U LAFU-u GRADA SOMBORA, broj 02-280/2019-HIH – NE OTVARATI PRE ZASEDANjA FORUMA", potrebno je predati lično ili poslati poštom, preporučeno na adresu:

Gradska uprava Grada Sombora

Trg cara Uroša broj 1 Sombor

USLUŽNI CENTAR

ŠALTERI 11 I 12

 Javni konkurs će se objaviti:

- U "Službenom listu grada Sombora"

- Na internet prezentaciji grada, u delu DOKUMENTI, naslov BORBA PROTIV KORUPCIJE

- U "Somborskim novinama"

- Na Oglasnoj tabli Gradske uprave grada Sombora

 Javni konkurs traje 10 (deset dana).

 Rok za prijavu počinje da teče narednog dana od dana objavljivanja u "Službenom listu grada Sombora".

 Na Javnom konkursu se bira 1 (jedan) nedostajući član Lokalnog antikorupcijskog foruma grada Sombora.

PREDSEDNIK LAF-a

Mate Morić, dipl.pravnik, s.r.